6. ΑΝΑΓΚ. ΝΟΜΟΣ υπ’ αριθ. 1954 της 6/9 Σεπτ. 1939 Περί μητρώου επαγγελματικής ικανότητος Πλοιάρχων Εμπορικού Ναυτικού. Άρθρ.1.-Παρά τω Υφυπουργείω Εμπορικής Ναυτιλίας (Διεύθυνσις Ναυτικής Εργασίας και Προνοίας) τηρείται ειδικόν μητρώον επαγγελματικής ικανότητος των πλοιάρχων του Εμπορικού Ναυτικού, εις το οποίον εγγράφεται παν ναυτικόν ατύχημα περί ου το άρθρ. 1 του Α.Ν. υπ’ αριθ. 1774/1939 «περί διοικητικού ελέγχου ναυτικών ατυχημάτων», ως και πάσα άλλη αβαρία πλοίου ή φορτίου επισυμβαίνουσα εις τα υπό την κυβέρνησιν αυτών πλοία. Άρθρ.2.-Δικαιολογητικόν της κατά το προηγούμενον άρθρον εγγραφής αποτελούσι τα αποσπάσματα των ημερολογίων των πλοίων κεκυρωμένα υπό των οικείων λιμενικών ή προξενικών αρχών, αναφοραί τούτων, γνωμοδοτήσεις του συμβουλίου ελέγχου ναυτικών ατυχημάτων (Σ.Ε.Ν.Α.) και παν άλλο έγγραφον κρινόμενον ως τοιούτον υπό του Υφυπουργού Εμπορικής Ναυτιλίας. Άρθρ.3.-Εντός των δύο πρώτων μηνών εκάστου έτους συγκροτείται δι’ αποφάσεως του Υφυπουργού Εμπορικής Ναυτιλίας συμβούλιον ελέγχου ικανότητος πλοιάρχων (Σ.Ε.Ι.Π.) εξ ενός πλοιάρχου λιμενικού, ως προέδρου, δύο ανωτέρων αξιωματικών μαχίμων του βασιλικού ναυτικού, ενός ανωτέρου αξιωματικού ναυπηγού του βασιλικού ναυτικού και του νομικού συμβούλου του Υπουργείου των Ναυτικών, όπερ, εισηγουμένου του τμηματάρχου ναυτικής εργασίας, γνωμοδοτεί ητιολογημένως περί της επαγγελματικής ικανότητος των πλοιάρχων του Εμπορικού Ναυτικού και της ενδεικνυομένης προσωρινής ή οριστικής στερήσεως του διπλώματος αυτών ή και του εν γένει δικαιώματος ασκήσεως του ναυτικού επαγγέλματος επί τη βάσει του κατά το άρθρ. 1 μητρώου και των οικείων φακέλλων, ως επίσης και περί της απονομής ηθικής αμοιβής, δια Β.Δ/τος καθοριζομένης, εις τους επιδεικνύοντας εξαιρετικήν υπηρεσιακήν δράσιν επί γενικωτέρων ζητημάτων αφορώντων την ναυτιλίαν και το Κράτος. Επί της γνωμοδοτήσεως ταύτης αποφαίνεται οριστικώς ο Υφυπουργός Εμπορικής Ναυτιλίας. Άρθρ.4.-Δια Β.Δ/των κανονισθήσεται πάσα λεπτομέρεια αναγκαία δια την εκτέλεσιν του παρόντος νόμου. 